[{"text_idx": "#000006", "text": "Er i\u2019r safle gael ei gloddio yn y 1930au, mae rhyw ddirgelwch yn perthyn o hyd i\u2019r fryngaer drawiadol hon, fel cymaint o rai eraill ar draws bryniau Cymru. Ai er mwyn dangos grym y gymuned leol yn yr Oes Haearn y cafodd y fryngaer ei hadeiladu, neu a oedd iddi ddiben ymarferol fel lle i gadw gwartheg a grawn yn ddiogel? Beth yr oedd y bobl a oedd yn byw yma\u2019n ei wneud ar y safle hwn ar y bryn?"}, {"text_idx": "#000007", "text": "Bydd y prosiect yn ceisio cael atebion i gwestiynau tebyg i\u2019r rhain, gan weithio gydag aelodau o Fforwm Penparcau a grwpiau cymunedol eraill. Mae\u2019r prosiect dwy flynedd yn cynnwys arolwg geoffisegol a gwaith cloddio a fydd yn taflu goleuni ar y modd yr oedd ein cyndeidiau\u2019n defnyddio\u2019r safle."}, {"text_idx": "#000008", "text": "Cafodd y syniad ar gyfer y prosiect ei gynnig gan aelodau o\u2019r gymuned leol sydd wedi mynegi awydd i gael gwybod mwy am y fryngaer a\u2019i gweld yn cael ei chynnal a\u2019i chadw yn well. Mae amryw weithgareddau cymunedol wedi\u2019u cynllunio, a fydd yn cynnwys gweithio gydag arbenigwyr lleol ar fywyd gwyllt er mwyn clirio rhedyn ac eithin a gwella\u2019r safle ar y bryn ar gyfer y planhigion, yr adar, yr anifeiliaid di-asgwrn-cefn a\u2019r pryfed prin sy\u2019n byw ym Mhen Dinas."}, {"text_idx": "#000009", "text": "Bydd gwneud ffilmiau, creu crochenwaith, prosiectau ysgolion, teithiau tywys a gweithgareddau adrodd straeon i gyd yn rhan o\u2019r prosiect cyffrous hwn, a phenllanw\u2019r cyfan fydd gw\u0302yl ar benwythnos i ddangos canlyniadau\u2019r holl weithgareddau hyn."}, {"text_idx": "#000012", "text": "Gan ddefnyddio arian a godir gan y Loteri Genedlaethol rydym yn ysbrydoli, yn arwain ac yn darparu adnoddau er mwyn i dreftadaeth y DU greu newid cadarnhaol a pharhaol er budd pobl a chymunedau, yn awr ac yn y dyfodol."}, {"text_idx": "#000013", "text": "Diolch i\u2019r bobl sy\u2019n cymryd rhan yn y Loteri Genedlaethol, mae dros \u00a330 miliwn yn mynd i achosion da ar draws y DU bob wythnos."}]